奉和李大夫同呂評事太行苦熱行兼寄院中諸公
駟馬上太行，修途亙遼碣。王程無留駕，日昃未遑歇。請問此何時，恢臺朱明月。長蛇稽天討，上將方北伐。明主命使臣，皇華得時傑。已忘羊腸險，豈憚濕風熱。搖策汗滂滄，登岸思紆結。炎雲如煙火，溪穀將恐竭。晝景赩可畏，涼飆何由發。山長飛鳥墮，目極行車絕。趙魏方俶擾，安危俟明哲。歸路豈不懷，飲冰有苦節。會同傳檄至，疑議立談決。況有阮元瑜，翩翩秉書劄。起予歌赤阪，永好逾白雪。誰念剖竹人，無因執羈絏。